കര്ഷകന് കൈത്താങ്ങായി കാഞ്ഞിരപ്പള്ളി കാര്ഷിക വിപണി കാഞ്ഞിരപ്പള്ളി: കഴിഞ്ഞ വര്ഷം കോവിഡ് കാലഘട്ടത്തില് പി.സി. ജോര്ജിന്റെ നേതൃത്വത്തില് ആരംഭിച്ച കാഞ്ഞിരപ്പള്ളി കാര്ഷിക വിപണിക്ക് മികച്ച പ്രതികരണം. അയ്യായിരം അംഗങ്ങളുമായി ദിവസേന വന് തോതിലുള്ള കച്ചവടമാണ് കാഞ്ഞിരപ്പള്ളി കാര്ഷിക വിപണിയില് നടക്കുന്നത്. കാഞ്ഞിരപ്പള്ളി, പൂഞ്ഞാര്, പാലാ എന്നീ പ്രദേശങ്ങള് കേന്ദ്രീകരിച്ച് ഉത്പ്പന്നങ്ങള് വിറ്റഴിക്കാന് സാധിക്കാതെ പ്രതിസന്ധിയിലായ കര്ഷകരെ സഹായിക്കാനാണ് പൂര്ണമായും സൗജന്യമായ ഓണ്ലൈന് പ്ലാറ്റ്ഫോമായ കാര്ഷിക വിപണിക്ക് പൂഞ്ഞാര് കേന്ദ്രീകരിച്ച് പി.സി ജോര്ജ് തുടക്കമിട്ടത്. കര്ഷകരില് നിന്നു മികച്ച പ്രതികരണം ലഭിച്ചതോടെ പാലായിലും പിന്നീട് കാഞ്ഞിരപ്പള്ളിയിലും വിപണിക്ക് തുടക്കം കുറിച്ചു.എല്ലാത്തരം കാര്ഷിക ഉത്പ്പന്നങ്ങളും മൂല്യ വര്ധിത ഉത്പന്നങ്ങളും വളര്ത്ത് മൃഗങ്ങളും ഉള്പ്പെടെ കാര്ഷിക വിപണി സജീവമാണ്. കാര്ഷിക വിപണി പ്രദേശത്ത് വലിയ രീതിയിലുള്ള കാര്ഷിക മുന്നേറ്റത്തിന് സഹായകരമാകുമെന്നും പഞ്ചായത്ത് അടിസ്ഥാനത്തില് കാര്ഷിക വിപണി സംഘടിപ്പിക്കുമെന്നും പി.സി. ജോര്ജ് പറഞ്ഞു.